EL Επίσημη Εφημερίδα της Ευρωπαϊκής Ένωσης C 32/3

Αίτηση για την έκδοση προδικαστικής αποφάσεως, την οποία υπέβαλε το Upper Tribunal (Tax and Chancery Chamber) (Ηνωμένο Βασίλειο) στις 5 Νοεμβρίου 2012 — The Bridport and West Dorset Golf Club Limited κατά The Commissioners for Her Majesty’s Revenue & Customs

(Υπόθεση C-495/12)

2013/C 32/04

Γλώσσα διαδικασίας: η αγγλική

Αιτούν δικαστήριο

Upper Tribunal (Tax and Chancery Chamber)

Διάδικοι στην υπόθεση της κύριας δίκης

Προσφεύγουσα και αναιρεσίβλητη: The Bridport and West Dorset Golf Club Limited

Καθής και αναιρεσείουσα: The Commissioners for Her Majesty’s Revenue & Customs

Προδικαστικά ερωτήματα

1) Ποιές παροχές, αν υπάρχουν, συνιστούν «τις απαλλασσόμενες παροχές» στο πλαίσιο της εφαρμογής των υποχρεωτικών διατάξεων του άρθρου 134 επί των ρυθμίσεων του άρθρου 132, παράγραφος 1, περίπτωση ιγ' (1), στην περίπτωση οργανισμού ο οποίος αναγνωρίζεται ως οργανισμός μη κερδοσκοπικού χαρακτήρα και ο οποίος παρέχει υπηρεσίες συνιστάμενες στην ενασχόληση με το γκολφ;

2) Επιτρέπεται να περιορίζεται η απαλλαγή του άρθρου 132, παράγραφος 1, περίπτωση ιγ', με γνώμονα το αν οι υπηρεσίες με τις οποίες παρέχεται δυνατότητα ενασχόλησης με το γκολφ απευθύνονται σε μέλος του οργανισμού μη κερδοσκοπικού χαρακτήρα;

3) Έχουν οι διατάξεις του άρθρου 134 την έννοια ότι περιορίζουν την απαλλαγή μόνο σε παροχές που «συνδέονται στενά» (με την έννοια ότι είναι παρεπόμενες αυτών) με τις «απαλλασσόμενες πράξεις» ή με οποιαδήποτε παροχή που εμπίπτει στο πεδίο εφαρμογής του άρθρου 132, παράγραφος 1, περίπτωση ιγ';

4) Στην περίπτωση που ο οργανισμός μη κερδοσκοπικού χαρακτήρα, με βάση τους διακηρυσσόμενους σκοπούς του, επιτρέπει τακτικά και συστηματικά σε μη μέλη να παίζουν γκολφ στις εγκαταστάσεις του, για ποιό σκοπό πρέπει να θεωρηθεί ότι «προορίζονται κυρίως» οι επιβαρύνσεις που εισπράττει από τα μη μέλη;

5) Για τους σκοπούς εφαρμογής του άρθρου 134, περίπτωση β' σε σχέση με τι πρέπει να είναι συμπληρωματικά τα «συμπληρωματικά έσοδα»;

6) Αν τα εισοδήματα που προσπορίζεται από την παροχή προσβάσεως σε αθλητικές εγκαταστάσεις σε μη μέλη δεν πρέπει να θεωρηθούν ως «συμπληρωματικά έσοδα» για τους σκοπούς εφαρμογής του άρθρου 134, στοιχείο β', επιτρέπει το άρθρο 133, στοιχείο δ', σε κράτος μέλος να αποκλείει της απαλλαγής τα εισοδήματα αυτά αν οι οικείες παροχές είναι πιθανό να προκαλέσουν στρέβλωση του ανταγωνισμού εις βάρος εμπορικών επιχειρήσεων υποκειμένων στον ΦΠΑ, ενώ συγχρόνως δεν αίρουν την απαλλαγή σχετικά με το εισόδημα που προέρχεται από τις ετήσιες συνδρομές μελών των ιδίων οργανισμών μη κερδοσκοπικού χαρακτήρα όταν οι συνδρομές των μελών είναι και αυτές πιθανό να προκαλέσουν κάποια τουλάχιστον στρέβλωση του ανταγωνισμού;

7) Ειδικότερα, είναι αναγκαίο κάθε προϋπόθεση που επιβάλλεται κατ’ εφαρμογήν του άρθρου 133, στοιχείο δ' να ισχύει για όλες τις υπηρεσίες που παρέχονται από τον οργανισμό μη κερδοσκοπικού χαρακτήρα, που άλλως εμπίπτουν στην απαλλαγή, ή μπορεί να προβλέπεται μερικός περιορισμός, ήτοι να επιτρέπεται απαλλαγή για την παροχή του δικαιώματος ενασχολήσεως με το γκολφ στα μέλη αλλά όχι στα μη μέλη, όταν τόσο οι παροχές προς μέλη όσο και οι παροχές προς μη μέλη ανταγωνίζονται τις εμπορικές επιχειρήσεις;

8) Ποιά είναι η διαφορά, αν υπάρχει, μεταξύ της προϋποθέσεως που επιβάλλει το άρθρο 133, στοιχείο δ', το οποίο απαιτεί πιθανή «στρέβλωση του ανταγωνισμού» και της προϋποθέσεως που προβλέπει το άρθρο 134, στοιχείο β', το οποίο απαιτεί μόνο την ύπαρξη άμεσου ανταγωνισμού;

(1) Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).